  Майя Бывальцева 2-тӥ коньывуонэ Удмуртиысь Кун Кенеш элькун кивалтэтлэн тӧроезлэн воштӥсьёсызлэсь кандидатураоссэс соглаштӥз. Соосты ӵектӥз улосвыл тӧро Александр Бречалов. Вице-премьерлэн нырысетӥ воштӥсез интые ӵектӥзы Александр Свининэз. Депутатъёс азьын вераськоназ со улосвыл тӧроен пуктэм бадӟым ужпумез — вытъёслэсь но мукет тыриськонъёслэсь табышез вить ар ӵоже кык поллы будэтон — быдэстон понна ньыль вамышъёсты пусйиз: вузкаронъя выль вузпӧръёсты усьтон, Федерациысь коньдон кыскон, котькуд инвесторен нимысьтыз ужан, азинскыны выль ӵектосъёсты но удысъёсты шедьтон. Солэн кандидатураезлы 45 депутатъёс дурбасьтӥзы, кыкез пумит луизы. Кивалтэтлэн тӧроезлэн воштӥсез — улосвыл тӧролэн Росси азьмурт бордын ялан ужась ыстэм муртэз луоз Михаил Хомич. Солэн кандидатураез понна 44 депутатъёс куаразэс сётӥзы, куинез пумит луизы. Вице-премьерлэн интыужаз озьы ик соглаштэмын «Фармация» но «Аптеки Удмуртии» кун предприятиослэн азьвыл кивалтӥсьсы Анастасия Муталенко (со понна — 40, пумит — 7) но Анатолий Строков(со понна — 44, пумит — 3). Тегъёс: Удмуртия КунКенеш кивалтэт АлександрБречалов  